b'\n_START_ARTICLE_\nKhagendra Thapa Magar\n_START_PARAGRAPH_\nKhagendra Thapa Magar (s. 14. lokakuuta 1992) on nepalilainen vihanneskauppiaan poika ja oli Guinnessin enn\xc3\xa4tysten kirjan mukaan maailman lyhyin mies, kunnes filippiinil\xc3\xa4inen Junrey Balawing tuli h\xc3\xa4nen tilalleen kes\xc3\xa4kuussa 2011. H\xc3\xa4n on 67 senttimetri\xc3\xa4 pitk\xc3\xa4 ja painaa noin 5,5 kilogrammaa. L\xc3\xa4\xc3\xa4k\xc3\xa4rin mukaan Magar on niin keholtaan kuin henkisilt\xc3\xa4 ominaisuuksiltaan lapsen tasolla._NEWLINE_Magarin \xc3\xa4idin mukaan h\xc3\xa4n oppi k\xc3\xa4velem\xc3\xa4\xc3\xa4n vasta kahdeksanvuotiaana ja h\xc3\xa4nen pituuskasvunsa loppui kokonaan 11\xc2\xa0vuoden i\xc3\xa4ss\xc3\xa4. Aluksi vanhemmat h\xc3\xa4pesiv\xc3\xa4t poikaansa, mutta sittemmin h\xc3\xa4nest\xc3\xa4 on tullut maailmankuulu. Magar k\xc3\xa4vi koulua, mutta h\xc3\xa4nt\xc3\xa4 kiusattiin ja kanneltiin ymp\xc3\xa4riins\xc3\xa4 kuin nukkea, mink\xc3\xa4 takia h\xc3\xa4nen is\xc3\xa4ns\xc3\xa4 p\xc3\xa4\xc3\xa4tti ottaa pojan pois koulusta._NEWLINE_Kun tieto Magarista levisi, Pokharan kaupungissa vieraili kahden vuorokauden aikana 50\xc2\xa0000\xc2\xa0ihmist\xc3\xa4 katsomassa h\xc3\xa4nt\xc3\xa4, vanhempien viety\xc3\xa4 h\xc3\xa4net n\xc3\xa4ytille kaupungin ostoskeskukseen. Ker\xc3\xa4tyill\xc3\xa4 rahoilla kyl\xc3\xa4\xc3\xa4n on saatu hankituksi s\xc3\xa4hk\xc3\xb6 ja moni muukin asia on kehittynyt. Varojen ker\xc3\xa4yst\xc3\xa4 varten on perustettu Khagendra Thapa Magar -s\xc3\xa4\xc3\xa4ti\xc3\xb6. Monet ihmiset uskovat h\xc3\xa4nen olevan Baman Avatar, Vishnun uudestisyntym\xc3\xa4._NEWLINE_S\xc3\xa4\xc3\xa4ti\xc3\xb6 ilmoitti Guinnessin enn\xc3\xa4tysten kirjaan Magarista, joka on pienempi kuin aiemmin virallisesti maailman lyhyimm\xc3\xa4ksi ilmoitettu mies, jordanialainen Younis Edwan, tai h\xc3\xa4nen j\xc3\xa4lkeens\xc3\xa4 viel\xc3\xa4 lyhyemm\xc3\xa4ksi mitattu kolumbialainen Edward Nino Hernandez. Magar p\xc3\xa4\xc3\xa4si enn\xc3\xa4tystenkirjaan kuitenkin vasta lokakuussa 2010 t\xc3\xa4ytetty\xc3\xa4\xc3\xa4n 18 vuotta, sill\xc3\xa4 oli ep\xc3\xa4varmaa, kasvaisiko h\xc3\xa4n viel\xc3\xa4.'